Yona

Yona (oik. Johanna Rasmus, ent. Louhivuori, ent. Pitkänen, s. 5. maaliskuuta 1984 Itävalta) on suomalainen laulaja-lauluntekijä. Hän syntyi Itävallassa helluntailaisperheeseen ja asui lapsuutensa Oulussa. Hänen ollessaan 10-vuotias perhe muutti Kuopioon ja myöhemmin Helsinkiin. Vuonna 2021 Yona asettui Jyväskylään, jossa hän edelleen asuu. Hän on harrastanut koko ikänsä kuorolaulua ja pianonsoittoa. Hän on valmistunut Helsingin Pop & Jazz Konservatoriosta muusikoksi.

Ura 
Timmion Records julkaisi Yonan debyyttialbumin Pilvet liikkuu, minä en 13. tammikuuta 2010. Albumin musiikki on saanut vaikutteita folkista, jazzista, iskelmästä ja virsistä, mutta myös modernista musiikkimaailmasta, hip hopista ja reggaesta. Yona on sanoittanut albumin kappaleet ja säveltänyt niistä suurimman osan. Valtaosa albumin kappaleista on trumpetisti Kalevi Louhivuoren sovittamia, ja albumin on tuottanut Didier Selin. Albumi ylsi maaliskuussa viikolla 11 Suomen virallisen albumilistan sijalle 49.

Orkesteri Liikkuvat Pilvet on Yonan taustalla levyillä ja keikoilla säestävä 10-henkinen yhtye, joka koostuu seuraavista muusikoista: Nicolas Rehn (kitara), Antti Kujanpää (koskettimet), Salla Hakkola (harppu), Aili Ikonen (viulu ja laulu), Heini Ikonen (viulu ja laulu), Matti Mietola (alttoviulu), Juho Kanervo (sello), Eero Tikkanen (kontrabasso), Tatu Rönkkö (rummut) sekä Didier Selin (miksaus).

Yona julkaisi syyskuussa 2010 Liljan Loisto -yhtyeen kanssa albumin Takaisin Karjalan maille, jonka kappaleet ovat Karjala-aiheisia vapauslauluja reggae-sovituksina. Yhtyeeseen kuuluvat Yonan lisäksi Puppa J sekä Punky Reggae Band. Takaisin Karjalan maille ylsi ensimmäisellä listaviikollaan Suomen virallisen albumilistan sijalle 19. Yhtyeen toinen pitkäsoitto Vapauden hurma julkaistiin 30. toukokuuta 2012 ja sen kappaleesta "Varkaat kulkurit" on julkaistu musiikkivideo. Vapauden hurma ylsi parhaimmillaan Suomen virallisen albumilistan 26. sijalle.

Yona palkittiin vuoden 2010 tulokas-Emmalla. Hänen toinen sooloalbuminsa Vaikenen laulaen julkaistiin toukokuussa 2011. Albumi nousi Suomen virallisen albumilistan sijalle 16.

Yonan kolmas pitkäsoitto Vaikka tekee kipeää, ei haittaa julkaistiin syyskuussa 2012. Se sijoittui 14. sijalle Suomen virallisella albumilistalla. 

Vuonna 2013 Yona osallistui Seinäjoen Tangomarkkinoiden Tangokuningatar-kilpailuun ja sijoittui toiseksi. Syyskuussa 2013 hän vieraili Matti Mikkolan studio-orkesterin levyllä kappaleessa "Suojassa mun unissain", joka toimi tunnuslauluna Yle TV2:n draamakomediasarjassa Mun ainoot 30 minsaa.

Yonan neljäs pitkäsoitto Tango A La Yona julkaistiin vuonna 2014. Albumi ylsi ensimmäisellä listaviikollaan Suomen virallisen listan sijalle 11 ja pysyi listalla neljä viikkoa.[2]

Yona sai vuonna 2022 Kriitikoiden valinta -Emman albumistaan Uni johon herään.

Yonalta on ilmestynyt yhteensä kahdeksan sooloalbumia.

Toukokuussa 2022 julkistettiin, että Yona on yksi Vain elämää -televisiosarjan kolmannentoista tuotantokauden artisteista.

Diskografia

Albumit

Singlet
 Irti (2021, Johanna Kustannus)

Puppa J & Tasottavat

Liljan Loisto

Vierailijana

Lähteet

Aiheesta muualla 

 Yonan viralliset sivut
 Tekijänä: Yona Yle Areena. 4.1.2015.

Suomalaiset laulaja-lauluntekijät
Vuonna 1984 syntyneet
Elävät henkilöt
Emma-palkinnon saajat